Mga Patak ng Luha

Halaw sa Taare Zameen Par (“Every Child is Special”)

Bollywood Film\_ India

Halaw at Isinulat sa Filipino ni Julieta U. Rivera

Si Ishaan Nandkishore Awasthi, Isang batang nagpabago,nagpapabago at magpapabago ng aking

mundo… at marahil ng pagpapahalaga…bilang isang guro. Tahimik akong nakaupong nag-iisa sa isang gilid na kinagawiang kong likmuan sa pagsusulat. Sa gilid ng isang mesang may katamtaman ang laki, sapat lamang na mailapag ko ang aking mga

kakailanganing gamit sa panonood. Hindi ko napigilan ng aking sarili isang gabing hindi ako makatulog. Ako ay umiyak. Malakas noon ang buhos ng ulan ngunit wala namang masabing may masamang namumuong panahon. Wala namang mapakinggang anunsyo sa telebisyon o radio.Nakipagsabayan sa malakas na patak ng ulan ang masaganang pag-agos ng aking luha habang pinanonood ko si Ishaan.Siya ang bida sa aking puso… at si titser…Napukaw agad ang aking interes sa pinanonood kong pelikula. Dala marahil ng pagiging guro ko, nakarelate ako habang ninanamnam ang bawat eksena. Sa una’y mas tamang sabihing dahil ako’y isang guro. Tama. Isa akong guro… at isa rin akong magulang. Isang batang maysakit na dyslexia si Ishaan. Hindi ito naintindihan ng kaniyang mga magulang… at ng kaniyang mga guro. Palagi siyang nakatatanggap ng parusa.Pinapalo. Sinasabihan ng masasakit. Tamad. Bobo. Tanga.Walang alam. Idiot.Wala siyang tanging masusulingan kundi ang pamilya sana niya. Subalit

siya’y inilayo. Itinira sa dormitoryo ng paaralan. Kahit na matindi ang pagtutol ni Ishaan, wala siyang magawa. Siya’y mahina pa. hindi pa kaya ng kaniyang bagwis. Wala pa siyang sapat na lakas upang tumutol sa kagustuhan ng kaniyang ama.Maging ang kaniyang ina ay walang magawa. Kapag sinabi ng kaniyang ama, nagiging sunod-sunuran rin siya. May angking talino si Ishaan. Bagamat hindi siya nanguna sa klase, dahil sa kinaugaliang hindi pakikinig o wala ang pansin sa pag-aaral.Sadyang mabagal ang kaniyang pag-unlad sa pagbabasa at pagsusulat. Mas madalas na nagkakabaligtad ang b at d ,mga salitang pareho ang bigkas ngunit iba-iba ang baybay. Ang kaniyang mga bilang ay nagkakabaligtad din at palaging wala sa ayos ang pagsusulat.

Salamat sa pagdating ng bagong guro. Si Ram Shankar Nikumbh Sir. Nakaunawa. Nagpahalaga.

Nagmahal. Nagbahagi. Hanggang si Ishaan ay natuto. Sadyang napakahusay ni Ishaan sa pagguhit. Siya ang itinanghal na pinakamahusay na artist sa buong paaralan ng New Era High School. Ito ang nagpabago ng kaniyang kapalaran. Nagpabago ng pagtingin ng kaniyang mga magulang. Nagpabago ng sistema ng iba pang guro.. at marahil.. nagpabago ng aking pagpapahalaga bilang isang guro.Iba-iba ang mga batang ating tinuturuan.Lahat sila may iba’t ibang katangian at kakayanan.Iba ang isa sa isa. bawat isa ay may pagkabukod-tangi.Ang katangian ng isa ay hindi katangian ng isa. Ang kaya ng iba ay hindi kaya ng isa.Hanapin lang natin kung ano ang mayroon sa kanila. Iyon ang ating pagyamanin. At higit sa lahat, maramdaman nila na sila ay minamahal at inaalagaan upang makakampay para sa pag-abot ng kanilang mga pangarap.

Buhat sa pagkakatalungko ko sa aking likmuan, habang marahil ay namumugto na ang aking

dalawang mata. Hinanap ko ang aking sarili sa gurong aking pinanood.Kinapa ko ang aking puso. Pinakiramdaman ko ang aking sarili. Larawan din ba ako ng gurong ito? Nakikita ko ba ang aking sarili sa kaniya?. Nahirapan akong sumagot. Nahihiya ako sa aking sarili. Pinayapa ko ang aking kalooban. Sinabi ko sa aking sarili na iyon ay isa lamang panoorin. Ngunit isang bahagi ng utak ko ang sumigaw. Panoorin nga ngunit nangyayari sa tunay na karanasan ng tao. Hinayaan kong umagos ang luha ko… at ng sumunod na mga sandali, sinagot ko rin ang aking tanong… Ang guro ba ay aking kalarawan sa silid-aralan? Sa labas ng silid?ang sagot.. Oo sa ilang anggulo. Pero hindi sa maraming aspeto. Dahil tayo ay may kaniya-kaniyang

pagkabukod- tangi.Bawat bata ay may istilo ng pagkatuto. May kaniya-kaniyang katangian at kakayahan. Isang bagay lang ang nasisiguro ko. Number one si Ishaan sa puso ko, una sa lahat ang mga estudyante ko.